Na temelju Odluke o raspisivanju Javnog poziva za dodjelu bespovratnih potpora u 2016. godini za pokriće dijela troškova stručne tehničke pomoći konzultanata za identifikaciju i evaluaciju projektnih ideja i pisanje prijave projekata koji će se financirati sredstvima EU (KLASA: 022-01/16-01/48, URBROJ: 238/1-03-16-24 od 12. listopada 2016.), Upravni odjel za fondove Europske unije, regionalnu i međunarodnu suradnju raspisuje

**JAVNI POZIV**

**za dodjelu bespovratnih potpora u 2016. godini za pokriće dijela troškova stručne tehničke pomoći konzultanata za identifikaciju i evaluaciju projektnih ideja i pisanje prijave projekata koji će se financirati sredstvima EU**

**I. PREDMET JAVNOG POZIVA**

Predmet ovog Javnog poziva je dodjela bespovratne potpore u 2016. godini za pokriće dijela troškova stručne tehničke pomoći konzultanata za identifikaciju i evaluaciju projektnih ideja i pisanje prijave projekata koji će se financirati sredstvima EU, a koji moraju biti sukladni sa strateškim dokumentima lokalne i županijske razine (u daljnjem tekstu: Tehnička pomoć).

Tehnička pomoć iz ovog Javnog poziva uključuje stručnu pomoć konzultanta za proizvod:

a) identifikacija i evaluacija projektnih ideja,

b) priprema projekata i

c) pisanje prijave projekta na natječaj

Odobrena i dodijeljena potpora temeljem ovog Javnog poziva smatra se potporom male vrijednosti i bespovratna je. Davatelj potpore je Zagrebačka županija.

**II. PRIHVATLJIVI PRIJAVITELJI I IZNOS BESPOVRATNE POTPORE**

Prihvatljivi prijavitelji su jedinice lokalne samouprave sa područja Zagrebačke županije i pravne osobe kojima je osnivač Zagrebačka županija, a koji imaju do prijave na javni poziv ugovoren/naručen ili izrađen proizvod koji je sastavni dio tehničke pomoći iz točke I. stavak 2. ovog Javnog poziva.

Maksimalna visina iznosa bespovratne potpore po jednom pojedinačnom proizvodu iz Tehničke pomoći (odnosno po prijavi) iznosi do 10.000,00 kn.

Maksimalna ukupna visina iznosa bespovratne potpore po jednom Korisniku za sve proizvode ukupno (a+b+c) iznosi do 60.000,00 kuna.

Visina iznosa sufinanciranja Tehničke pomoći za prihvatljivog prijavitelja dodjeljivat će se sukladno indeksu razvijenosti jedinice lokalne samouprave na području Zagrebačke županije u kojoj prijavitelj ima sjedište:

 JLS II. skupine razvijenosti (50-75%) – 100% iznos potpore

 JLS III. skupine razvijenosti (75-100%) – 80% iznos potpore

 JLS IV. skupine razvijenosti (100-125%) – 60% iznos potpore

 Pravne osobe kojima je osnivač

 Zagrebačka županija – 100% iznosa potpore.

Odobreni iznos sufinanciranja za ugovorenu Tehničku pomoć može se isplatiti u roku 15 dana od potpisivanja ugovora, a prijavitelj je dužan prije isplate predati Županiji instrumente osiguranja koji će se utvrditi ugovorom o sufinanciranju stručne tehničke pomoći konzultanata za identifikaciju i evaluaciju projektnih ideja i pisanje prijave projekata koji će se financirati sredstvima EU, a kao jamstvo za namjensko trošenje odobrenog iznosa financiranja.

Korisnici sredstava ne mogu ostvariti sredstva u slučaju ne ispunjenja preuzetih obveza po ranije zaključenim ugovorima sa Županijom i/ili postojanja bilo kakvih dugovanja prema Županiji.

**III. KRITERIJI DODJELE BESPOVRATNE POTPORE I PRIHVATLJIVI TROŠKOVI**

Kriteriji prvenstva dodjele bespovratne potpore za Tehničku pomoć su:

1. Ostvareni broj bodova sukladno proizvodu tehničke pomoći koji se prijavljuje:

Identifikacija i evaluacija projektne ideje: 15 bodova

Priprema projekta: 20 bodova

Pisanje prijave projekta na natječaj: 25 bodova

2. Ostvareni broj bodova sukladno indeksu razvijenosti jedinice lokalne samouprave na području

 Zagrebačke županije u kojoj prijavitelj ima sjedište:

JLS II. skupine razvijenosti (50-75%): 15 bodova

JLS III. skupine razvijenosti (75-100%): 10 bodova

JLS IV. skupine razvijenosti (100-125%): 5 bodova

 Pravne osobe kojima je osnivač

Zagrebačka županija: 10 bodova

3. Redoslijed podnošenja prijave ukoliko dva ili više proizvoda tehničke pomoći imaju jednaki broj

 bodova.

Pravo na dodjelu potpore mogu ostvariti prijavitelji za proizvod koji ostvari minimalno 20 bodova.

Prihvatljivi troškovi su svi izdaci koji se odnose na izradu proizvoda iz Tehničke pomoći čija je izrada ugovorena/naručena u periodu poslije 01. lipnja 2015. godine, pa do dana prijave na Javni poziv.

**IV. SADRŽAJ PRIJAVE**

Podnositelj prijave dostavlja sljedeću dokumentaciju:

1. ispunjen prijavni obrazac Zagrebačke županije „TPK“,
2. dokaz o ugovorenoj/naručenoj izradi proizvoda (ugovor, narudžbenica),
3. Izjava 1. – Izjava o načinu financiranja projekta i
4. Izjava 2. – Izjava o nepostojanju dugovanja prema proračunu Zagrebačke županije

*NAPOMENA: Za svaki pojedinačni proizvod Tehničke pomoći (a, b ili c) za koji se traži bespovratna potpora, prijava se podnosi na zasebnom obrascu, uz navedenu dokumentaciju.*

Upute za prijavitelje i prijavni obrazac se preuzimaju na službenim mrežnim stranicama Zagrebačke županije www.zagrebacka-zupanija.hr u rubrici Javni pozivi Upravnog odjela za fondove Europske unije, regionalnu i međunarodnu suradnju pod nazivom *„Javni poziv za tehničku pomoć u 2016.g.“*, odnosno mogu se podići u Upravnom odjelu za fondove Europske unije, regionalnu i međunarodnu suradnju Zagrebačke županije, Ulica grada Vukovara 72/VI, Zagreb.

**V. NAČIN PRIJAVE**

Prijava se podnosi u zatvorenoj omotnici sa naznakom *„Javni poziv za tehničku pomoć u 2016.g.“*, preporučenom poštom ili se predaje osobno u pisarnicu Zagrebačke županije, Ulica grada Vukovara 72/VI.

Adresa za dostavu prijave:

Zagrebačka županija

Upravni odjel za fondove EU, regionalnu i međunarodnu suradnju

Ulica grada Vukovara 72/VI

10 000 Zagreb

Sva dodatna pojašnjenja ili informacije mogu se zatražiti na telefon 01/6009-467, 01/6009-475.

**VI. ROK ZA PODNOŠENJE PRIJAVE**

Krajnji rok podnošenja prijava u okviru ovog Javnog poziva je **10. studenoga 2016. godine**.

Prijave koje ne budu dostavljene u propisanom roku, na način i u obliku koji su ovdje opisani, smatrat će se neprihvatljivima i neće se razmatrati.

**VII. NAČIN OBJAVE INFORMACIJA**

Informacije o javnom pozivu, propisani obrasci i dokumentacija te sve obavijesti i promjene uz javni poziv bit će objavljene na službenoj mrežnoj stranici Zagrebačke županije www.zagrebacka-zupanija.hr u rubrici Javni pozivi Upravnog odjela za fondove Europske unije, regionalnu i međunarodnu suradnju, pod nazivom *„Javni poziv za tehničku pomoć u 2016.g.“*.

KLASA: 302-02/16-01/03

URBROJ: 238/1-20-01/2-16-03

Zagreb, 12. listopada 2016.g.